Nasa vlieg klein tuigie op Mars(Foto: NASA / AFP) Nasa het Maandag suksesvol sy Ingenuity-helikoptertjie op Mars laat vlieg. “Altimeterdata bevestig dat Ingenuity sy eerste vlug uitgevoer het – die eerste vlug van ŉ aangedrewe vliegtuig op ŉ ander planeet,” het ŉ ingenieur in die Jet Propulsion Laboratory in Pasadena aangekondig terwyl die beheerkamerpersoneel luid gejuig het. ŉ Kort videogreep wat deur die Perseverance-verkenningstuig geneem is, het gewys hoe die tuig van sowat twee kilogram drie meter bo die oppervlak van Mars sweef en weer land. Die Ingenuity het ŉ swart-wit foto van sy afwaartse kamera teruggestuur wat sy eie skaduwee op die oppervlak afgeneem het. “Ons kan nou sê dat mense ŉ tuig op ŉ ander planeet gevlieg het,” het die leiersingenieur MiMi Aung aan haar span gesê. “Ons praat al so lank oor ons Wright-broers se oomblik op Mars en hier is dit,” het sy bygevoeg. Die eerste aangedrewe vlug op aarde is in 1903 deur Orville en Wilbur Wright moontlik gemaak in Kitty Hawk, Noord-Carolina. ŉ Stuk lap van daardie vlug is in die Ingenuity versteek om hulde aan dié prestasie te bring. Bron: AFP